*****

ΑΠΟΦΑΣΗ αριθ. 2748/83/ΕΚΑΧ ΤΗΣ ΕΠΙΤΡΟΠΗΣ

της 30ής Σεπτεμβρίου 1983

για δεύτερη τροποποίηση της απόφασης αριθ. 2177/83/ΕΚΑΧ σχετικά με παράταση του συστήματος επιτηρήσεως και ποσοστώσεων παραγωγής για ορισμένα προϊόντα των επιχειρήσεων της βιομηχανίας σιδήρου και χάλυβα

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας Άνθρακα και Χάλυβα,

την απόφαση αριθ. 2177/83/ΕΚΑΧ της Επιτροπής της 28ης Ιουλίου 1983 για παράταση του συστήματος επιτηρήσεως και ποσοστώσεων παραγωγής για ορισμένα προϊόντα των επιχειρήσεων της βιομηχανίας σιδήρου και χάλυβα (1), όπως τροποποιήθηκε από την απόφαση αριθ. 2546/83/ΕΚΑΧ (2), και ιδίως το άρθρο 18 παράγραφος 1,

Εκτιμώντας:

ότι το άρθρο 14 πρώτη παράγραφος της απόφασης αριθ. 2177/83/ΕΚΑΧ αρχίζει ως εξής: «Εάν, λόγω της έκτασης του ποσοστού μείωσης μιας κατηγορίας προϊόντων που έχει καθοριστεί για ένα τρίμηνο, το καθεστώς των ποσοστώσεων δημιουργεί εξαιρετικές δυσκολίες σε κάποια επιχείρηση, η οποία κατά τη διάρκεια των δώδεκα μηνών που προηγούνται του εν λόγω τριμήνου,

- δεν έχει λάβει ενισχύσεις βάσει της αποφάσεως αριθ. 2320/81/ΕΚΑΧ της Επιτροπής (3), εκτός από τις ενισχύσεις για το κλείσιμο που προβλέπονται στο άρθρο 4 της εν λόγω αποφάσεως,»·

ότι η τελευταία αυτή διάταξη επαναλαμβάνεται στο άρθρο 14α παράγραφος 4 δεύτερη περίπτωση·

ότι η διατύπωση αυτή καθιστά μη επιλέξιμες ορισμένες επιχειρήσεις οι οποίες, παρά το γεγονός ότι έλαβαν ορισμένες ενισχύσεις δυνάμει της απόφασης αριθ. 2320/81/ΕΚΑΧ της Επιτροπής, εκτός από τις ενισχύσεις για το κλείσιμο, όπως προβλέπει το άρθρο 4 της εν λόγω απόφασης, αντιμετωπίζουν εξαιρετικές δυσκολίες·

ότι οι επιχειρήσεις οι οποίες έχουν λάβει εγκεκριμένες από την Επιτροπή ενισχύσεις για την κάλυψη επιχειρησιακών ζημιών πρέπει να εξαιρεθούν από την εφαρμογή του άρθρου 14, δεδομένου ότι δεν δικαιολογείται η χορήγηση συμπληρωματικών ποσοστώσεων σε επιχειρήσεις προκειμένου να αντιμετωπίζεται κατάσταση εξαιρετικών δυσκολιών, εφόσον έχουν, από άλλη πλευρά, λάβει ενισχύσεις για την κάλυψη επιχειρησιακών ζημιών για τον ίδιο λόγο·

ότι, μετά τις πολυάριθμες αιτήσεις που ελήφθησαν από διάφορες επιχειρήσεις αφότου ελήφθη η απόφαση αριθ. 2177/83/ΕΚΑΧ, θα φαινόταν άδικο να μην επιτραπεί σε αυτούς που έλαβαν ενισχύσεις να επωφεληθούν από προσαρμογές βάσει των άρθρων 14 και 14α, εξαιρουμένων των επιχειρήσεων που έλαβαν εγκεκριμένες από την Επιτροπή ενισχύσεις για την κάλυψη επιχειρησιακών ζημιών·

ότι, ούτως εχόντων των πραγμάτων, η εφαρμογή της απόφασης αριθ. 2177/83/ΕΚΑΧ προσκρούει σε απρόβλεπτες δυσκολίες κατά την έννοια του άρθρου 18 παράγραφος 1, και ότι ως εκ τούτου πρέπει να τροποποιηθεί,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η πρώτη περίπτωση της πρώτης παραγράφου του άρθρου 14 και η δεύτερη περίπτωση της παραγράφου 4 του άρθρου 14α της απόφασης αριθ. 2177/83/ΕΚΑΧ αντικαθίστανται από το ακόλουθο κείμενο:

«- δεν έχει λάβει εγκεκριμένες από την Επιτροπή ενισχύσεις για την κάλυψη επιχειρησιακών ζημιών».

Άρθρο 2

Η παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα των Ευρωπαϊκών Κοινοτήτων.

Η παρούσα απόφαση είναι δεσμευτική ως προς όλα τα μέρη της και ισχύει άμεσα σε κάθε κράτος μέλος.

Βρυξέλλες, 30 Σεπτεμβρίου 1983.

Για την Επιτροπή

Etienne DAVIGNON

Αντιπρόεδρος

(1) ΕΕ αριθ. L 208 της 31. 7. 1983, σ. 1.

(2) ΕΕ αριθ. L 250 της 10. 9. 1983, σ. 17.

(3) ΕΕ αριθ. L 228 της 13. 8. 1981, σ. 14.